Actualitat Parc Taulí

Programa «Healthtech Innovation Hub»
2026-09-29 - 2026-12-01 | Barcelona
Programa de preacceleració en salut digital i tecnologies disruptives
Què és el programa?
El «HealthTech Innovation Hub» és un programa de preacceleració especialitzat en innovació en salut i tecnologia, dissenyat per ajudar professionals i emprenedors a convertir idees en projectes empresarials viables i escalables.
El programa combina formació pràctica i mentoria especialitzada, connectant el món clínic, tecnològic i empresarial.
Està impulsat per Eurecat i l’Institut d’Investigació i Innovació Parc Taulí (I3PT), dos agents distingits de l’ecosistema d’innovació en salut a Catalunya.
A qui s’adreça?
El programa és pensat per a:

Professionals del sector salut (medicina, infermeria, gestió sanitària…)
Perfils tecnològics (enginyeria, data, digital…)
Persones amb projectes o idees en salut digital
Emprenedors/es amb interès en innovació en salut

No cal tenir una empresa constituïda, però sí una idea o motivació clara.
Què oferim?
El programa combina formació avançada, mentoria i validació de projectes per capacitar professionals i emprenedors en tecnologies com la intel·ligència artificial (IA), la robòtica assistencial, la bioimpressió o la salut digital.
El programa formatiu es divideix en dos blocs: el bloc 1 de tecnologia, innovació i oportunitats de mercat i el bloc 2 de gestió empresarial. Tots dos blocs aniran acompanyats de mentories individuals.
Competències que adquiriran les persones participants:

Competències en innovació i tecnologia aplicada a la salut digital i HealthTech.
Competències en emprenedoria i gestió de projectes tecnològics.
Competències en lideratge inclusiu i gestió d’equips multidisciplinaris.
Competències en validació de mercat i cocreació amb pacients i professionals sanitaris.

A més del programa formatiu i de mentoria, a «Healthtech Innovation Hub» s’obre una porta de connexió amb tot l’ecosistema: centres de recerca i tecnològics, xarxes d’innovació, casos d’èxit d’emprenedoria, teixit clínic…
El programa està valorat en 22.000 €. Aquesta edició està 100% subvencionada, per tant, no té cap cost per als participants.
Quin format té?
La formació i les mentories iniciaran el 29 de setembre i finalitzaran l’1 de desembre de 2026.
Les sessions formatives es duran a terme dos dies a la setmana (dimarts i dijous), en horari de 18:00 a 21:00 h, amb una durada habitual de 3 hores per sessió.
Aquestes sessions síncrones es complementaran amb continguts i activitats asíncrones, per aprofundir en els continguts.
El termini de presentació de candidatures finalitza el 15 de setembre de 2026.

3a edició del curs teòricopràctic d'Introducció a la Teràpia Electroconvulsiva
2026-11-17 08:30 - 2026-11-19 14:30 (Europe/Madrid) | Sala 11, Edifici Santa Fe, Parc Taulí, 1, Sabadell, Sabadell, 08208, Espanya
La Teràpia Electroconvulsiva (TEC) és un tractament efectiu i necessari per a l’abordatge dels trastorns mentals greus. Amb tot, el Consorci Corporació Sanitària Parc Taulí (CCSPT) és un dels centres de referència a Catalunya en el seu abordatge i realitza un elevat nombre de sessions de TEC any rere any.
Aquest curs neix de la necessitat d’oferir una formació específica i actualitzada per als professionals d’anestesiologia, basada en l’experiència del mateix equip del Parc Taulí
Objectius de la formació

Proporcionar als participants els coneixements necessaris per a la indicació i aplicació de la Teràpia Electroconvulsiva (TEC) en condicions de màxima seguretat.
Adquirir coneixements teòrics i pràctics sobre la tècnica, les seves indicacions i condicions d’aplicació, així com el paper específic de cada professional implicat en el procés.

Salut en acció: què cal saber de la malaltia de l'Alzheimer?
2026-11-18 18:30 - 19:30 | Biblioteca de Ponent (Sabadell), Plaça Ovidi Montllor, 5, Sabadell, 08206, Espanya
Des dels CAPS Can Rull i Can Llong, centres d’atenció primària del Consorci Corporació Sanitària Parc Taulí, han encetat la segona edició del programa d’activitats comunitàries “Salut en acció”.
Es tracta d’una iniciativa que té per objectiu promoure hàbits saludables i generar espais de diàlegs per ampliar els coneixements de la ciutadania envers la salut.
Les sessions són gratuïtes i tenen lloc a l’Auditori de la Biblioteca de Ponent de Sabadell.
En aquesta ocasió es tractarà la malaltia de l’Alzheimer.
